钦定古今图书集成/理学汇编/学行典/第192卷 > 邓学诗
## 钦定古今图书集成/理学汇编/学行典/第192卷 > 邓学诗

按《吉安府志》：“邓学诗，字崇雅，泰和人。性至孝。元季之
乱，寇入西昌，学诗负母刘逃，途遇寇，斮之几死。继寇
至，见老母哭其旁，悯之，予善药敷创，又解衣覆之，久
乃苏。最后复遇渠寇，知其儒者，哀之，口占一诗，命之
和约，和得不死。诗曰：‘头戴血淋漓，负母沿街走。遇我
慈悲人，与汝一杯酒。我亦有家儿，雪色同冰藕。亦欲
如汝贤，未知天从否’？”学诗应口和曰：“铁马从西来，满
城人惊走。我母年七十，两足如醉酒。白刃加我身，一
命悬丝藕。感公恩如天，未知能报否？”渠寇喜，与酒肉，
又遣人导出城，得远去，全其母子。国初时，学诗以荐
授固陵税课使，持廉施宽，商贾便之。秩满，徙平阳。再
岁得目疾，丧明，遂引归，自号疾退子。归甚贫，无以为
养。邑教谕陈士希官蒲且行，独怜学诗，率其素往还
者，为备敛葬之具，乃去。